Cosatu verklaar amptelik oorlog teen Mboweni-begroting | Maroela Media
Nadat hulle drie dae lank in Johannesburg vergader het, het die Cosatu-leierskap die voorgestelde besparings in die begroting bestempel as 'n hinderlaag en 'n oorlogsverklaring.
Cosatu het die bevindings dat die staatsdiens oorbeman en oorbetaal is, bestempel as 'n poging om die land se bestuursprobleme op te los op die rug van die werkersklas.
Die regering beplan om sy salarisrekening op medium termyn met meer as R160 miljard te besnoei.
Waar die minister van finansies, Tito Mboweni, se begroting gegrond is op data en syfers, het Cosatu se antwoorde veral berus op retoriek en afleidings. So het Cosatu byvoorbeeld aangevoer die staatsdiens kan onmoontlik te groot wees as basiese dienste steeds nie gelewer word aan soveel Suid-Afrikaners nie. Na produktiwiteit en prestasiemeting het Cosatu nie verwys nie.
Waarmee die vakbond wel gedreig het, is massa-aksie en straatoptogte as die besluit oor staatsdienssalarisse nie herroep word nie. Stakings en diensleweringsontwrigting kan dus verwag word.
Die ander slagveld om dop te hou, is die ANC se parlementêre koukus, waarin Cosatu en die SAKP sterk verteenwoordig is, en wie se steun benodig word vir die parlement se aanvaarding van die begroting.
Tydens Donderdag se gesamentlike vergadering van die parlement se komitees oor finansies en begroting was ANC-LP's egter doodstil oor die staatsdiensrekening – 'n verdere aanduiding dat gereedgemaak word vir 'n reusestryd.
Die Suid-Afrikaanse Vakbondfederasie (Saftu) het ook vroeër gesê die aankondiging dat die salarisrekening besnoei gaan word, is 'n oorlogsverklaring.
Mboweni het tydens sy begrotingsrede uitgewys dat staatsdienswerkers se salarisse en byvoordele die afgelope 15 jaar omvattend verhoog is, en dat die getal staatsdienswerkers van 2006 tot 2011 met 190 000 gestyg het, hoewel dit sedertdien afgeplat het.
Basiese dienste word nie gelewer nie want die wat reeds daar is en groot salarise ontvang is nie produktief nie
Ek stem saam jou Henndrik, hulle is onproduktief en defnitief net daar vir die geld. Al wat ek kan se is ons moet maar bid dat GOD ons en ons gesinne sal genadig wees in die tye.
En hier kom nog n episode van "Hier gaan ons alweer"
Raak ontslae van die unies, hulle verwoes die ekonomie
As die spul net wil staak deur weg.te bly van die werk af gaan hulle Mboweni se punt 100% bewys, nl niks verander nie. Maar hulle gaan die strate invaar en brand en breek.